钦定古今图书集成/明伦汇编/氏族典/第558卷 > 司马亮
## 钦定古今图书集成/明伦汇编/氏族典/第558卷 > 司马亮

按《晋书汝南文成王亮传》：“亮字子翼，宣帝第四子也。
少清警，有才用，仕魏为散骑侍郎万岁亭侯，进封广
阳乡侯。五等建，改封祁阳伯，转镇西将军。武帝践祚，
封扶风郡王，置掾属，持节都督关中雍凉诸军事。吴
将步阐来降，假亮节都督军事以纳之，加侍中。时宗
室殷盛，无相统摄，乃以亮为宗师，本官如故。三年，徙”
封汝南，都督豫州诸军事，征为侍中，迁太尉。武帝寝
疾，为杨骏所排，乃以亮为大都督、督豫州诸军事，出
镇许昌。骏诛，以亮为太宰、录尚书事，与太保卫瓘对
掌朝政。楚王玮有勋而好立威，亮惮之，欲夺其兵权。
玮甚憾，乃承贾后旨，诬亮与瓘有废立之谋，矫诏执
之，为乱兵所害。玮诛，追复亮爵位，丧葬之礼，如安平
献王孚故事。有五子：粹、矩、𦍛、宗、熙。粹字茂弘，早卒。